**Латын әліпбиіне көшу – маңызды қадам**

Қазақстан Республикасының Президенті Нұрсұлтан Әбішұлы Назарбаевтың 2017 жылы 12 сәуірде «Болашаққа бағдар: рухани жаңғыру» мақаласында: «Біріншіден, қазақ тілін біртіндеп латын әліпбиіне көшіру жұмыстарын бастауымыз керек» деген болатын. Бүгінде қоғамда бұл мәселе жан-жақты талқыланып отыр.Қазақтың көпшілігі латын әрпін толық меңгерген жоқ. Жекелеген әріптерді ғана білуі мүмкін. Меніңше, Кеңес үкіметі кезінде араб қарпінен латынға, одан кирилге көшу халықты мәңгүрттендіру үшін, отарлау саясатын күшейте түсу үшін жүргізілді.Жасыратын түгі жоқ, халық бір әріптен екіншісіне секіріп жүріп, сауатсыздыққа ұшырады. Ал қазір біз Тәуелсіз мемлекетпіз! Тәуелсіздігімізге 26 жыл толды. Яғни, ең басты мақсат – тәуелділіктен арылу.Ұлт болып, ұлттық мүддені қорғаудың басты тетігі – латын әліпбиіне көшу. Сонда саяси жағынан да, рухани құндылық жөнінде де өзіміздің тәуелсіздігімізді көрсете аламыз. Тіпті мұны, басқа ұлт өкілдері де, орыстар да қолдап жатыр екен. Олар да түсініп келеді. Қарама-қайшы пікірлердің болуы заңдылық. Қиындықтар болады. Бірақ «шешінген судан тайынбас». Қазақстан жаңғырудың, ұлттық болмысын қалпына келтірудің алдында тұр. Әрине, бірден латын әліпбиіне көшу оңай жұмыс емес. Алда көп жұмыс тұр. Бірақ, бүгінгі таңда теледидарды қарасақ, ұлттық каналдар латын әліпбиімен жазылып тұр. Бұл халқымыз ақырындап көзі, бойы үйренсін дегені болар. Латын қарпіне көшіп, өз ішіміздегі қазақстандық азаматтарға сауал тастауымыз керек. Болашаққа бастар жолда бірліктен айырылмауға тиіспіз.Біздің басты мұрамыз да, байлығымыз да ана тіліміз болғандықтан оған немқұрайлы қарауға болмайды. Тіл тазалығын сақтауымыз қажет.

Өзім тіл маманы болғандықтан бұл мәселеге немқұрайлы қарай алмаймын, себебі біз, ұстаздар, Қазақстанның азамат пен азаматшаларын білім нәрімен сусындатып жатырмыз. Сол жолымызда мақсатымыз – көзі ашық, көкірегі ояу, сауатты азамат тәрбиелеу. Яғни, ел болашағы үшін қабылданғалы отырған маңызды шешімге қолдау білдіру, жақсыны үйренбекке ұмтылу – жүрегі «елім» деп соққан әрбір қазақстандықтың абыройлы міндеті деп түсінемін!

**Қ.Шайменов атындағы ЖББ мектебінің қазақ тілі мен әдебиеті пәнінің мұғалімі Бахриденова Зарина Серікжанқызы**